**Փինք**, իրավապաշտպան հասարակական կազմակերպություն, որը հիմնադրվել է 2007 թվականին։ Կազմակերպությունն իր շահառուներին և հասարակությանն առավել հայտնի է որպես «Փինք Արմենիա»։ Փինքը ԼԳԲՏ (լեսբի, գեյ, բիսեքսուալ, տրանսգենդեր) համայնքահեն կազմակերպություն է, ինչը նշանակում է, որ կազմակերպությունը ստեղծվել է ԼԳԲՏ համայնքի ներկայացուցիչների կողմից, ծառայում և աջակցում է համայնքի կարիքներին, ինչպես նաև խթանում է ԼԳԲՏ անձնաց մարդու իրավունքների պաշտպանության գործընթացը ու ջատագովում ԼԳԲՏ հարցերի շուրջ հանրային քաղաքականության փոփոխությանը։

Գործառույթներ
-------------

Կազմակերպության գործունեության առաջին իսկ օրվանից՝ Փինք Արմենիան նախաձեռնել և իրականացրել է տարբեր միջոցառումներ և ծրագրեր՝ բարձրացնելով հասարակության իրազեկվածությունը սեռական և վերարտադրողական առողջության և իրավունքների, սեռական ճանապարհով փոխանցվող վարակների և ՄԻԱՎ/ՁԻԱՀ-ի, դրանց կանխարգելման վերաբերյալ, ինչպես նաև այնպիսի գործողություններ, որոնք խթանում են անվտանգ սեռական հարաբերություններ և վարքագիծ։ Հետագայում կազակերպության գործունեությունը և ծառայությունների տրամադրման ոլորտն ընդլայնվեց՝ կազմակերպության օրակարգում ներառելով մարդու իրավունքների և դրանց պաշտպանության հիմնահարցերը։

Մարդու իրավունքների պաշտպանության բնագավառում կազմակերպությունը տրամադրում է ծառայությունների ամբողջական փաթեթ ԼԳԲՏ համայնքի այն ներկայացուցիչներին, ում իրավունքները ոտնահարվել են սեռական կողմնորոշման, գենդերային ինքնության և/կամ գենդերային արտահայտման հիմքով։ Ավելին, կազմակերպությունը ներկայացնում է ԼԳԲՏ անձանց կարիքներն ու շահերը, ինչպես նաև ջատագովում այդ խնդիրների լուծումն ու իրավական պաշտպանվածությունը տեղական, պետական, ինչպես նաև միջազգային մակարդակներում։

Մարդու իրավունքների պաշտպանության բնագավառում կազմակերպությունը խրախուսում և խթանում է հավասարության, խոցելի խմբերի ընդունման գաղափարները, նվազեցնում է ցանկացած հիմքով խտրականության արտահայտումը՝ հաստատելով մշակութային զգայունության և բազմազանության նկատմամբ հարգանքի միջավայր։

Գործունեության ընթացքում կազմակերպությանը հաջողվել է աչքի ընկնել իր թափանցիկ, բաց և նվիրյալ աշխատանքով։ Փինքը փոքր տեղական կազմակերպությունից վերաճել է միջազգայնորեն ճանաչված և վստահելի կազմակերպության։ Կազմակերպությունը հաստատել է կայուն համագործակցություն սեռական առողջության, մարդու իրավունքների պաշտպանության, խտրականության դեմ պայքարի, գենդերային հիմնահարցերի բնագավառներում գործող տեղական և միջազգային կազմակերպությունների հետ։

Փինքի գրասենյակը տեղակայված է Երևանում, սակայն կազմակերպությունը տրամադրում է տարածքի և ժամանակի մեջ հասանելի ծառայություններ աջակցության և օժանդակության կարիք ունեցող ցանկացած անհատի։

Փինքն, իր անձնակազմն ու անդամները, ակտիվ սոցիալական խումբ են և ներգրավված են Հայաստանում տարբեր քաղաքացիական, քաղաքական և մշակութային նախաձեռնություններում և շարժումներում, որոնք անդրադառնում են Հայաստանի ժողովրդավարական աճն ապահովող բազմաթիվ և բազմաբնույթ խնդիրների։

Պատմություն
-----------

Կազմակերպությունը հիմնվել է 2007 թվականին «Հանրային տեղեկատվություն և գիտելիքի կարիք» անվամբ, որը անգլերեն հապավմամբ ստացվում է PINK և 2019-ից վերանվանվել «Փինք» իրավապաշտպան ՀԿ։ Այնուամենայնիվ կազմակերպությունը ավելի հայտնի է որպես *Փինք Արմենիա*։

2007 թվականից մինչև 2014 թվականի վերջ կազմակերպության նախագահն է հանդիսացել իրավապաշտպան, սոցիոլոգ, մարդու իրավունքների մասնագետ Մամիկոն Հովսեփյանը, իսկ 2015-ից մինչև 2019-ը հետազոտող և իրավապաշտպան Նվարդ Մարգարյանը։ 2019-ից 2023-ը նախագահը հոգեբան և իրավապաշտպան Լիլիթ Ավետիսյանն էր, իսկ արդեն 2023-ից կազմակերպության նախագահն է իրավաբան, իրավապաշտպան, մարդու իրավունքների մասնագետ Կարինե Աղաջանյանը։

Պարգևներ
--------

Կազմակերպությունն ու աշխատակիցները գործունեության համար արժանացել են մրցանակների և ճանաչում ստացել միջազգային ասպարեզում։

Կազմակերպությունը ստացել է հետևյալ մրցանակները՝

1. ՄԻԱՎ/ՁԻԱՀ խնդրի ջատագով 2011 (Երևան)
2. Հրանտ Դինքի անվան միջազգային մրցանակաբաշխութուն. «Լույսեր 2012» (Ստամբուլ)
3. Բոբ Հեփլի անվան Հավասարության մրցանակ 2017 (Լոնդոն)
4. «Սթոունվոլի հոգի» մրցանակ 2018 (Բեռլին)
5. Փոփոխություններ բերողի մրցանակ 2018 (Լոս Անջելես)

Ծանոթագրություններ
------------------

1. ↑  «LGBT+ History Month: Pink Armenia in Eastern Europe»։ *Give Out*։ Վերցված է 06.10.2023
2. ↑  «Ծառայություններ»։ Վերցված է 06.10.2023
3. ↑  «Փինք Իրավապաշտպան ՀԿ»
4. ↑  «Լրամփոփ | ապրիլ 2023 - Pink Armenia» (հայերեն)։ 2023-04-30։ Վերցված է 2023-12-13  CS1 սպաս․ հայերենը նշված է (link)
5. ↑  «ՄԻԱՎ/ՁԻԱՀ խնդրի ջատագով 2011 - Pink Armenia» (հայերեն)։ 2014-08-16։ Վերցված է 2023-12-13  CS1 սպաս․ հայերենը նշված է (link)
6. ↑  «Հրանտ Դինքի անվան միջազգային մրցանակաբաշխութուն. «Լույսեր 2012» - Pink Armenia» (հայերեն)։ 2012-09-19։ Վերցված է 2023-12-13  CS1 սպաս․ հայերենը նշված է (link)
7. ↑  «Մամիկոն Հովսեփյանին հանձնեցին Բոբ Հեփլի անվան հավասարության մրցանակը - Pink Armenia» (հայերեն)։ 2017-10-06։ Վերցված է 2023-12-13  CS1 սպաս․ հայերենը նշված է (link)
8. ↑  «Մամիկոն Հովսեփյանին է շնորհվել «Սթոունվոլի հոգի» մրցանակը - Pink Armenia» (հայերեն)։ 2018-08-01։ Վերցված է 2023-12-13  CS1 սպաս․ հայերենը նշված է (link)
9. ↑  «Մամիկոն Հովսեփյանը մրցանակ է ստացել Գալասի 20-ամյակին - Pink Armenia» (հայերեն)։ 2018-06-08։ Վերցված է 2023-12-13  CS1 սպաս․ հայերենը նշված է (link)